Andreea Bălan și Victor Cornea trăiesc o frumoasă poveste de dragoste de un an de zile, însă relația lor nu este lipsită de provocări. Cântăreața se împarte între viața de artist și cea de mamă, prioritatea fiind cele două fetițe ale sale, în timp ce Victor Cornea trebuie să plece în turnee.
Într-un interviu exclusiv playtech.ro, Andreea Bălan a dat din casă și a vorbit despre provocările pe care le întâmpină cu tenismenul din cauza proiectelor profesionale. Iată ce a dezvăluit!
Andreea Bălan, despre momentele grele din relația cu Victor Cornea
Andreea Bălan a fost prezentă, de curând, la Târgul Ghidul Miresei din Hala Laminor din București. Cântăreața a acordat un interviu exclusiv pentru playtech.ro în care a vorbit despre relația pe care o are cu Victor Cornea. Ea a dezvăluit ce compromisuri fac în relație, dar și cum sunt despărțirile atunci când sportivul pleacă în turnee.
„Așa este o relație cu un jucător de tenis profesionist care se află în Top 100 mondial. Fie nu lucrezi, nu ai job și-l însoțești peste tot, fie vă vedeți cum puteți. Eu îl însoțesc cam o săptămână pe lună, merg cu el la turnee, dar deseori se întâmplă să ne despărțim în aeroport. Un jucător de tenis profesionist joacă cam 40 de săptămâni pe an, iar el este acasă doar în luna decembrie. Ei joacă chiar și de sărbători, Paște, Crăciun și așa mai departe. Un artist se întoarce acasă după concerte, el nu se întoarce, asta este diferența. Oricum, dorul este mare. Este cea mai frumoasă perioadă din viața mea și este cea mai liniștită iubire pe care o trăiesc!”, a declarat Andreea Bălan pentru sursa citată.
Jurata de la Te cunosc de undeva! a vorbit și despre creșterea fiicelor sale, Ella și Clara.
„Toți copiii sunt energici și trebuie să le ocupi timpul cu activități, altfel, această energie se duce în alte părți nepotrivite, de exemplu, desene animate. Ele fac înot, tenis, gimnastică și engleză. În casă nu este vorba de reguli stricte, dar părinții ar trebui să fie exemplu pentru copii, copiii imită. Dacă eu sunt o persoană ordonată, în casă este foarte multă ordine, atunci și ele vor fi ordonate. Dacă eu mănânc sănătos, atunci și ele vor mânca sănătos. Dacă ele văd că eu nu mănânc fast-food, nu beau sucuri, atunci și ele fac la fel ca mine, nu trebuie să le spun. Dacă ele văd că fac sport în fiecare zi, atunci și ele au dorința de a merge la tenis, la înot, gimnastică ca să fie bine.”, a precizat cântăreața pentru playtech.ro.
Victor Cornea nu le recomandă fetelor Andreei Bălan o carieră în tenis
Andreea Bălan și-a înscris fetele la diverse activități, printre care și tenis. Cântăreața a explicat că Ella și Clara sunt încântate, dar nu crede că vor ajunge să facă performanță, pentru că este un sport foarte greu și nici Victor Cornea nu le recomandă acest lucru.
„Ele fac tenis o dată pe săptămână, dar pentru a fi sportiv de performanță, nu este suficient doar o dată pe săptămână. Victor a început acest sport de la șapte ani și a făcut asta în fiecare zi. De șase ori a ieșit campion național în România, când era adolescent și a devenit jucător profesionist la vârsta de 20 de ani. Deci, nu este suficient doar o dată pe săptămână. Nu cred că vor face acest sport, pentru că este foarte greu și nici Victor nu le recomandă acest lucru.”, a adăugat artista.